**Tristețea ploii**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu cred că norii vin să se-ntâlnească,

acolo-n cer, cu gândurile triste

ce urcă, fug, nu pot să mai reziste,

căci nimeni nu mai vrea să le cunoască.

Plutesc ușor spre locul de-ntâlnire,

pe-un cer senin, albastru și frumos,

strălucitori în albul lor pufos

și, dinspre zări, încep să se înșire.

Iar gândurile-acelea se așează

pe coama lor, pictând cu întuneric

tot ce fusese pân-atunci feeric

în cerul care pare-acum de groază.

E cenușiu, iar norii-s de tristețe,

e un vacarm cu răbufniri de tunet,

sub ei, pământu-i văduvit de sunet,

căci orice glas e gata să înghețe.

Și se destramă norii-n stropi de ploaie,

purtând atâtea gânduri ca poveri

spălate, transformate în plăceri,

încât și cerul pare că se-nmoaie

Și-atunci, când ploaia cade-n jurul meu,

eu o privesc, mă bucur de-ntâlnire,

chiar dacă-n ea, prin stropi de amintire,

mai strălucesc tristeți de tu și eu.